
Párhuzamos Erdős-Gallai algoritmus

Az élet szinte minden területén használunk számítógépeket, hogy a minket körülvevő világot modellezzük, ezért fontos kérdés ezeknek a gráfoknak a tárolása. A tárolás egy lehetséges módja, hogy a teljes gráf helyett, csupán a csúcsok fokszámait tároljuk. Egy gráfból könnyedén felírhatunk egy foksorozatot, megfordítva azonban már nem ilyen egyszerű a probléma megoldása, hiszen nem szükségszerűen tartozik minden sorozathoz gráf és adott sorozathoz több gráf is tartozhat.
Foksorozatokkal több tudományterületen is találkozhatunk. Landau az állatok között fennálló dominanciát, Hakimi kémiai molekulákat modellezett foksorozatokkal. Iványi és munkatársai pedig különböző sportbeli alkalmazásokra hivatkoztak.
Elsőként Václav Havel javasolt egy négyzetes futási idejű megoldást 1955-ben, majd tőle függetlenül 1962-ben Louis Hakimi is publikálta ezt a módszert. 1960-ban Erdős és Gallai megadtak egy módszert, ami más megközelítéssel oldja meg a problémát, szintén négyzetes futási időben. Erdősék módszeréhez később Tripathi és Vijay megadtak két javaslatot, amivel a módszer felgyorsítható.
Az eredeti algoritmusok egyszerű gráfokra érvényesek, de ezeket később kiterjesztették egyszerű irányított gráfokra, valamint irányítatlan és irányított multigráfokra is.
Dolgozatomban egy olyan osztott algoritmussal foglalkozom, amely több számítógépen párhuzamosan futtatva megadott csúcsszám esetén képes minden lehetséges szóbajövő sorozat ellenőrzésével megszámlálni, hogy ezek között hány foksorozat van.
A foksorozatok számával kapcsolatos adatokat az On-Line Encyclopedia of Integer Sequences adatbázis A004251-es sorozatában találhatunk. A dolgozat elkészültekor az adatbázis 1-től 29 csúcsig tartalmazta a foksorozatok számát. Ezek az adatok 24-től 29-ig a dolgozatban ismertetett program eredményei.
A dolgozat felépítése a következő: az 1. rész röviden bevezeti a témát és az azzal kapcsolatos főbb eredményeket a szakirodalomból. A 2. rész tartalmazza az alapvető algoritmusokat és ezek egyes változatait. A 3. részben különböző feltételeknek megfelelő sorozatok számával kapcsolatos leszámlálási eredmények találhatóak. A számításokat elvégző programot ismerteti a 4. rész. Az 5. rész tartalmazza a probléma részekre bontásának technikáit, majd a 6. részben található egy rövid összefoglalás a leirt módszerekről és a program által elért eredményekről.



